Predkladacia správa

Materiál „Informácia o výsledkoch kontroly dodržiavania právnych predpisov a ďalších noriem upravujúcich poskytovanie prostriedkov Európskych spoločenstiev na Úrade vlády SR“ je spracovaný a predložený na rokovanie vlády SR na základe jej uznesenia č. 708 z 26. júna 2002, ktorým bolo schválené „Zameranie kontrolnej činnosti Úradu vlády SR na II. polrok 2002“.

Cieľom kontroly bolo zistiť vecné a časové plnenie úloh štátnej správy so zameraním na dodržiavanie príslušných všeobecne záväzných právnych predpisov a interných právnych noriem a pravidiel Európskych spoločenstiev, na základe ktorých kontrolovaný subjekt vykonáva svoje kompetencie.	

Kontrola bola vykonaná od 31. októbra do 21. novembra 2002 v Úrade vlády SR - sekcii pre európske záležitosti a sekcii ľudských práv a menšín. 

Kontrola v sekcii pre európske záležitosti bola najmä zameraná na plnenie prijatých opatrení prijatých na základe výsledkov kontroly poskytovania finančných a iných prostriedkov z fondov EÚ, prostredníctvom Úradu vlády SR, ktorá sa uskutočnila na odbore zahraničnej pomoci Úradu vlády SR v auguste 2000. Kontrolou bolo zistené, že bolo prijatých 9 opatrení. Úlohy vyplývajúce z prijatých opatrení boli splnené v termíne (3 úlohy), oneskorene splnené (5 úloh) a čiastočne bola splnená 1 úloha. 

Kontrola v sekcii ľudských práv a menšín bola zameraná najmä na plnenie povinností a úloh sektorového koordinátora pre oblasť ľudských práv a menšín pri implementácii a realizácii projektov, na ktoré boli poskytnuté prostriedky Európskych spoločenstiev programu Phare. Kontrolou bolo zistené, že kontrolovaný subjekt si plní svoje úlohy a povinnosti sektorového koordinátora.

V obidvoch sekciách bola vykonaná kontrola funkčnosti systému vnútornej kontroly. Touto kontrolou bolo zistené, že v obidvoch sekciách sa nedodržiava interný predpis, ktorým sa upravuje systém vnútornej kontroly na Úrade vlády SR.

Výsledky kontroly, z ktorých vychádza informácia, boli prerokované v súlade so zákonom NR SR č. 10/1996 Z.z. o kontrole v štátnej správe v znení neskorších predpisov so zodpovednými zamestnancami kontrolovaného subjektu a bolo im uložené prijať opatrenia na odstránenie zistených nedostatkov.

Materiál nemá finančný, ekonomický, environmentálny vplyv, ani vplyv na zamestnanosť.
 
Materiál má informatívny charakter, ktorý vláda SR berie na vedomie.

Bratislava, január 2003